Na osnovi Zakona o gospodarjenju z gozdovi v lasti Republike Slovenije (Uradni list RS, št. 9/16); Programa porabe sredstev proračunskega sklada za gozdove za leto 2019 je Vlada Republike Slovenije s sklepom št. 41000-1/2019/3 z dne 24. 1. 2019, in Spremembe obstoječega programa Spremembe št. 1 Programa porabe sredstev proračunskega sklada za gozdove za leto 2019 je Vlada Republike Slovenije s sklepom št. 41000-1/2019/7 z dne 23. 5. 2019; Operativnega program za izvajanje Nacionalnega gozdnega programa 2017–2021, ki ga je sprejela Vlada RS dne 31.8.2017 s sklepom št. 34000-6/2017/1; Akcijskega načrta za povečanje konkurenčnosti gozdno-lesne verige v Sloveniji do leta 2020 »Les je lep«, ki ga je sprejela Vlada RS dne 27.6.2012 s sklepom št. 34000-1/2012/6; Programa generične promocije gozdov, gozdarstva in gozdno - lesnih verig v letu 2019, ki ga je sprejela ministrica, pristojna za gozdarstvo, dne 14. 03. 2019 s sklepom št. 340-16/2019/1; Akcijskega načrta za sodelovanje v okviru mehanizma za usklajevanje sodelovanja med Kitajsko in državami CEE na področju gozdarstva, Brdo pri Kranju 2016 ter projektne naloge »Katalog investicijskih priložnosti v gozdno-lesni verigi«, Ministrstvo za kmetijstvo, gozdarstvo ter prehrano Republike Slovenije (v nadaljnjem besedilu: naročnik), objavlja:

**JAVNI POZIV ZA ZBIRANJE PREDLOGOV ZA VPIS V KATALOG INVESTICIJSKIH PRILOŽNOSTI SLOVENSKEGA GOZDNO-LESNEGA SEKTORJA**

Javni poziv je pripravljen kot del javnega naročila MKGP za pripravo vsebine investicijskega kataloga za krepitev vlaganj v gozdno-lesno verigo, objavljenega 27.8.2019, katerega izvajalec je Lesarski grozd.

Da bi v celoti lahko izkoriščali dane potenciale gozdno-lesne verige, zagotovili trajnostno gospodarjenje z gozdovi ter razvoj lesno predelovalne in pohištvene industrije, je treba spodbuditi in pospešiti tok domačih in tujih investicij v gozdno-lesno verigo, povečevanje dodane vrednosti proizvodov v slovenskem gozdno-lesnem sektorju, še posebej v delih kjer je gozdno-lesna veriga prekinjena ali slabo razvita.

Namen spletnega kataloga investicijskih priložnosti v slovensko gozdno-lesno verigo je spodbuditi investicije v gozdno-lesno verigo z javno objavo investicijskih priložnosti, povezovanje deležnikov in identificiranje potreb po investicijah. Investicijski katalog služi kot podlaga za širšo domačo in mednarodno promocijo gozdno-lesne verige med drugim tudi v okviru pobude sodelovanja držav srednje in vzhodne Evrope in Kitajske 17+1 ter organizirano povezovanje investitorjev s ponudniki investicij (npr. investicijske konference). V prvi vrsti je namenjen povezovanju deležnikov s področja držav srednje in vzhodne Evrope ter Kitajske, a ne izključuje niti drugih potencialnih investitorjev iz drugih regij.

**NAMEN POZIVA**

Namen javnega poziva je zbiranje predlogov investicijskih priložnosti, ki se uvrstijo v spletni investicijski katalog slovenske gozdno-lesne verige kot del širšega investicijskega kataloga v okviru pobude sodelovanja med Kitajsko in državami srednje in vzhodne Evrope na področju gozdarstva (17+1 gozdarstvo).

**PREDMET POZIVA**

Predmet javnega poziva so preverjeni ter pripravljeni predlogi investicijskih priložnosti, za vpis v Investicijski katalog slovenske gozdno-lesne verige.

**KRITERIJI IZBORA**

Predlogi investicijskih priložnosti se morajo nanašati na (izločilni kriterij) investicije v slovensko gozdno-lesno verigo, ki vsebuje dejavnosti:

* A02 Gozdarstvo,
* C16 Obdelava in predelava lesa,
* C17 Proizvodnja papirja in izdelkov iz papirja ali
* C31 Proizvodnja pohištva.

Predlogi investicijskih priložnosti se lahko nanašajo na investicije v:

* sodobne tehnologije, opremo ali infrastrukturo,
* razvoj in promocijo blagovnih znamk,
* vlaganje v inovacije,
* razvoj kadrov (npr. izobraževanja specialističnih kadrov, ipd..),
* razvoj razvojnih in tehnično-tehnoloških rešitev s prednostnega področja uporabe pametne specializacije »Pametne zgradbe in dom z lesno verigo« (pametne hiše, pohištvo ipd),
* rešitve za izboljšanje relevantnih lastnosti domačih lesnih vrst in plemenitenje lesa,
* investicije v prestrukturiranje proizvodnje za okolju prijaznejše načine proizvajanja,
* razvoj rešitev, ki bodo omogočale okolju prijazno in varno lesno gradnjo,
* »pametne« rešitve digitalizacije na področju gozdno-lesne verige,
* infrastrukturne in druge rešitve na področju bio-ekonomije (npr. bio-rafinerije, bio-plinarne, surovine, materiali in kompoziti na osnovi biomase iz lesa,..),
* rešitve na področju inovativne in učinkovite predelave ostankov (*side streams*) in odsluženega lesa v produkte višje dodane vrednosti,
* rešitve za trajnostni razvoj, krožno gospodarstvo, nove poslovne modele,
* gozd, rabo gozdnega prostora in uresničevanje funkcij gozda (lesno-proizvodna funkcija, pridobivanje drugih gozdnih dobrin, lovno-gospodarska funkcija, rekreacijska, turistična, poučna, raziskovalna, higiensko – zdravstvena funkcija itn.),
* prilagajanja gozdno-lesne verige klimatskim spremembam, kot je na primer pojav novih lesnih in gozdnih škodljivcev, uvajanje novih lesnih vrst v gozd, in
* druge tehnično-tehnološke rešitve ali storitve, ki se navezujejo na gozdno-lesno verigo.

Investicijske priložnosti so lahko v obliki:

* novih neposrednih investicij,
* investicij v obstoječe obrate,
* investicij v delujoče industrijske obrate / dejavnost,
* razvojno-raziskovalnih projektov,
* infrastrukturnih rešitev,
* intelektualnih pravic,
* zagonskih podjetij.

V okviru preverjanja informacij o predloženi investicijski priložnosti, bo naročnik preveril okoljski vpliv investicije, pri čemer bo presodil, ali investicijska priložnost zasleduje cilje opredeljene v Strategiji razvoja Slovenije 2030 in ali investicijska priložnost upošteva:

* sledljivost in izvor uporabljenega lesa iz zakonitih virov;
* vir energije iz obnovljivih virov;
* učinkovito rabo virov;
* preprečevanje ter zmanjševanje nastajanja odpadkov;
* predvideno število neposrednih in posrednih novih zelenih delovnih mest zaradi investicije (ocena).

**KDO SE LAHKO PRIJAVI?**

Na javni poziv se lahko prijavijo ponudniki investicijskih priložnosti (fizične ali pravne osebe) ali njihovi pooblaščenci.

**KAJ OBSEGA OPIS PREDLOGA INVESTICIJSKE PROLOŽNOSTI?**

Obseg zbiranja podatkov o predlogu investicijski priložnosti mora vsebovati vsaj:

* naziv, povzetek in opis investicijske priložnosti,
* navedbo predlagatelja investicijske priložnosti ter kontaktne osebe (spletna stran, lokacija oz. naslov predlagatelja investicijske priložnosti).
* fotografije oz. ustrezno medijsko gradivo,
* opis prednosti, predvidenega donosa ter investicijske priložnosti za investitorja,
* ocenjena vrednost investicije,
* opis želene oblike investicije ter morebitnih pogojev.

Na željo predlagatelja, se lahko določene poslovne ali osebne občutljive informacije izvzame iz javne objave v katalogu, ostajajo pa na razpolago morebitnim investitorjem po soglasju s predlagateljem.

**KORISTI ZA IZBRANE PREDLOGE**

Glavne koristi za predlagatelje investicijskih priložnosti so;

* Povečana vidnost investicijskih priložnosti preko javne objave v spletnem katalogu ter širše domače in mednarodne promocije kataloga (npr. v okviru pobude sodelovanja držav srednje in vzhodne Evrope in Kitajske 17+1),
* Organizirano povezovanje investitorjev s ponudniki investicij (npr. investicijske konference),

Vpis in vzdrževanje vpisa izbranih investicijskih priložnosti v katalogu sta za prijavitelje brezplačna.

**POMEMBNI DATUMI**

31.10.2019: Rok za predložitev predlogov investicijskih priložnosti na javni poziv MKGP.

4.11.2019: Potrditev zbranih predlogov investicijskih priložnosti za pripravo na vpis v spletni investicijski katalog.

25.11.2019: Rok za preveritev in dopolnjevanje izbranih predlogov ter njihova končna potrditev za vpis v spletni katalog investicijskih priložnosti v slovenski gozdno-lesni verigi.

**PREDLOŽITEV PRIJAV**

Prijavitelji lahko svoje predloge oddajo preko e-obrazca dostopnega preko povezave spodaj, do roka za oddajo. Predlagatelj se z oddajo predloga investicijske priložnosti, zaveže, da so predloženi podatki o investiciji verodostojni, preverljivi ter da bo v primeru izbora za vpis v investicijski katalog, zagotavljal morebitno potrebno dopolnjevanje ter ažurnost podatkov. Predlagatelj bo med postopkom preverjanja moral izkazovati dejansko lastništvo potrebno za izvedbo investicije.

Povezava na e-obrazec za oddajo predloga: <https://www.1ka.si/a/233597>

**DODATNE INFORMACIJE**

Za dodatna pojasnila v zvezi z oddajo predloga investicijske priložnosti, se lahko obrnete na izvajalca projektne naloge preko e-pošte: grozd@sloles.com ali telefona 01 5898 284 (Bernard Likar) ali na mag. Leon Megušar: e-pošta: Leon.Megusar@gov.si, telefon: 01 4789 164 z Ministrstva za Kmetijstvo, gozdarstvo in prehrano.